Sel nädalal päevapealt ametist vabastatud Saku õlletehase juht Margus Kastein lahkus ametist "Aktuaalsele kaamerale" teadaolevalt seetõttu, et tal olid eraelulised suhted oma alluvaga.
Saku õlletehase uus juhatuse esimees Rolandas Viršilas ütles kirjalikult saadetud kommentaaris, et ei saa kommenteerida väiteid, kas Kasteini vallandamise põhjus oli eraeluline või mitte, vahendas "Aktuaalne kaamera".
Carlsbergi grupp teatas, et neil ei ole juba öeldule midagi lisada.
Enne Kasteina oli Saku õlletehasest lahkunud turundusjuht, kelle vallandamise põhjusena nimetas ettevõte juhtimisstruktuuri ümberkorraldusi.
Margus Kastein on siiani meediale öelnud, et lahkus Carlsbergi grupist omanikega vastastikusel kokkuleppel ja et tema lahkumine pole seotud õlletehase majandustulemustega.
"Aktuaalse kaamera" küsimusele, kas vastab tõele, et teda vabastati ametist seetõttu, et ta vallandas oma alluva eraelulistel põhjustel, vastas Kastein järgnevalt: "Teate, ma olen Saku õlletehasest lahkunud. Selle kohta ma olen andnud piisavalt selgitusi ja neid võib lugeda meediast ja Carlsbergi pressiteatest. Ma olen ettevõttest lahkunud ja puhkusel."
"Nii et te ei saa seda ümber lükata, et selline väide vastab tõele?" täpsustas AK ajakirjanik.
"Ma olen Sakust lahkunud ja mul ei ole midagi rohkem lisada oma lahkumise kohta," sõnas Kastein.
Toimetaja: Laur Viirand